**GYÖRTELEK KÖZSÉG ÖNKORMÁNYZATA Képviselő-testületének**

**8/2015. (III.11.) önkormányzati rendelete**

**az avar és kerti hulladék nyílttéri égetéséről**

Györtelek Község Önkormányzata Képviselő-testülete az Alaptörvény 32. cikk (2) bekezdésében, a 32. cikk (1) bekezdés a) pontjában meghatározott feladatkörében eljárva, és Magyarország helyi önkormányzatairól szóló 2011. évi CLXXXIX. törvény 13. § (1) bekezdésében biztosított jogkörében eljárva, a környezet védelmének általános szabályairól szóló 1995. évi LIII. törvény 46.§ (1) bekezdés c) pontjában, 48.§ (4) bekezdés b) pontjában kapott felhatalmazás alapján a következőket rendeli el:

**Általános rendelkezések**

**1. A rendelet hatálya**

**1.§** A rendelet célja az avar és kerti hulladék nyílttéri égetésére vonatkozó olyan helyi szabálynak a megállapítása, ami a levegő tisztaságának védelmét elvárható és betartható módon biztosítsa, ezzel elősegítve a társadalmi együttélés szabályainak betartását, egymás szükségtelen zavarásának csökkentését.

**2.§** A rendelet területi hatálya Györtelek község közigazgatási területére terjed ki.

**3.§** A rendelet személyi hatálya a Györtelek község közigazgatási területén a természetes személyekre, a jogi személyekre és jogi személyiséggel nem rendelkező társaságokra terjed ki.

**2. Értelmező rendelkezések**

**4.§** E rendelet alkalmazásában:

a) Avar és kerti hulladék a kert használata során keletkező és további hasznosításra nem kerülő növényi maradvány: fű, kaszálék, falomb, nyesedék, gyökérmaradvány, avar, lehullott falomb, szár, levél és egyéb növényi maradványok (továbbiakban: kerti hulladék).

b) közigazgatási terület: a község önkormányzatának működési területe, amely belterületből és külterületből áll.

c) ingatlantulajdonos: az a természetes vagy jogi személy vagy jogi személyiséggel nem rendelkező szervezet, tulajdonközösség, aki az ingatlant használja függetlenül attól, hogy tulajdonosa, haszonélvezője, birtokosa, kezelője, használója, bérlője az ingatlannak.

**Részletes rendelkezések**

**3. Avar és kerti hulladék égetésének szabályai**

**5.§** A község területén az avar és kerti hulladékot elsősorban hasznosítani, komposztálni kell.

**6.§** (1) Az avar és kerti hulladék nyílttéri égetése

a) tavasszal: március 01-június 30. között,

b) ősszel: szeptember 01-november 30-a között,

**hétfői, kedd, szerda, csütörtök péntek, szombati napokon 08.00 - 18.00 óráig** megengedett, **kivéve ha a kijelölt napok munkaszünettel járó ünnepnapra esnek**.

**7.§** (1) Nyílttéri égetés során a meteorológiai viszonyokra figyelemmel kell lenni. Égetni csak  szélcsendes időben szabad. Tilos az avar és kerti hulladék égetése a 6.§-ban engedélyezett időszakon kívül, valamint szeles, párás, ködös, esős időben.

(2) Közterületen avar és kerti hulladék égetése tilos.

(3) Az avart és kerti hulladékot égetni nagykorú, cselekvőképes személy folyamatos felügyelete mellett csak olyan helyen és területen szabad, ahol az égetés és annak hősugárzása a személyi és vagyonbiztonságot nem veszélyezteti, vagyoni és környezeti kárt nem okoz.

(4) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetőleg eloltható.

(5) A füstképződés csökkentése érdekében a nem komposztálható avart és a kerti hulladékot előzetesen szikkasztani, szárítani kell. Az eltüzelés csak olyan adagokban történhet, amely nem veszélyezteti a tűz környezetét. Nyers, megázott avar és kerti hulladék égetése tilos.

(6) Az égetendő növényi hulladék nem tartalmazhat semmilyen más kommunális, ipari eredetű, illetve veszélyes anyagot tartalmazó hulladékot. (pl. műanyag, gumi, festék, vegyszer maradványai, stb.) Az égetés folyamatának gyorsítása érdekében éghető folyadék, vagy légszennyező segédanyag nem alkalmazható.

(7) Az égetés végén meg kell győződni arról, hogy a tűz elhamvadt, és gondoskodni kell annak a visszamaradó parázs, vagy hamu belocsolásáról, vagy földréteggel történő takarásáról. Amennyiben fennáll a tűz feléledésének veszélye, gondoskodni kell annak belocsolásáról, vagy földréteggel történő lefedéséről.

(8) A szabadban a tüzet őrizetlenül hagyni nem szabad, veszély esetén a tüzet azonnal el kell oltani.

 (9) A nyílttéri égetés során a szabálytalanságokból, illetve az égetésből eredő károkért az égetést végző teljes körű felelősséggel tartozik.

**8.§** Az elrendelt általános tűzgyújtási tilalom, a hatóságilag elrendelt általános tűzgyújtási tilalom alól a rendelet felmentést nem ad.

**4. Eljáró hatóságok és jogkövetkezmények**

**9.§** (1) Aki az avar és kerti hulladék égetésére vonatkozó előírásokat nem tartja be közigazgatási bírsággal sújtható.

(2) Az (1) bekezdésben meghatározott bírság összegére a mindenkor hatályos jogszabályok szabályai vonatkoznak.

**Záró rendelkezések**

**10.§** (1) A rendelet a kihirdetése napján 9.00 órakor lép hatályba.

(2) E rendelet a belső piaci szolgáltatásokról szóló 2006/123/EK. Irányelv 15. cikk  (3) bekezdésének megfelelő követelményt tartalmaz.

Kelt, Györtelek, 2015. március 10.

**Halmi József dr. Sipos Éva**

**polgármester jegyző**